b'\n_START_ARTICLE_\nKhalid Islambuli\n_START_SECTION_\n\xc5\xbdivljenjepis\n_START_PARAGRAPH_\nKhalid Islambuli se je rodil v premo\xc5\xbeno dru\xc5\xbeino, ki se je ukvarjala s poljedelstvom. Po kon\xc4\x8danem osnovnem izobra\xc5\xbeevanju se je vpisal na egiptovsko voja\xc5\xa1ko akademijo, kjer je pridobil \xc4\x8din poro\xc4\x8dnika artilerijskih enot._NEWLINE_Po aretaciji njegovega brata, vodje islamisti\xc4\x8dne opozicije, se je priklju\xc4\x8dil radikalni Skupini islamskega d\xc5\xbeihada. Tu je za\xc4\x8del na\xc4\x8drtovati protidr\xc5\xbeavne akcije._NEWLINE_Prilo\xc5\xbenost se mu je ponudila na voja\xc5\xa1ki paradi ob obletnici za\xc4\x8detka vojne leta 1973 proti Izraelu. Z napadom je hotel razveljaviti egiptovsko-izraelsko mirovno pogodbo, ki jo je podpisal egiptovski predsednik Anvar Sadat in hkrati za\xc4\x8deti islamisti\xc4\x8dno reformo dr\xc5\xbeave. Tako je Islambuli dne 6. oktobra 1981 s skupino somi\xc5\xa1ljenikov izvedel atentat na Sadata in ga ubil._NEWLINE_Neposredno po napadu je bil aretiran. Po javnem sojenju je bil usmr\xc4\x8den 15. aprila 1982.'